钦定古今图书集成/理学汇编/学行典/第200卷 > 钱靖忠
## 钦定古今图书集成/理学汇编/学行典/第200卷 > 钱靖忠

按《宁波府志》：“钱靖忠，字献孟，号心讷。父若赓，坐事下
江右狱。靖忠与弟益忠、敬忠痛力学。万历戊午，靖忠、
敬忠登贤书。天启初，敬忠赴阙诉父冤，靖忠、益忠则
往江右哀恳，其乡大僚刘一鲲、邹元标诸公多方救
援，父遂得释。益忠训导瑞安，学深养粹，育士振民。卒
于官，士民建祠以祀。靖忠则以父年老须养，竟不赴”
公车。为人严毅侃直，凛然不可犯。授经于乡门，人已
抱子者，犹不废《夏》《楚》，终身无纷华之好。布衣蔬食，乐
以卒岁，乡人皆敬惮之。